b'\n_START_ARTICLE_\nMilo\xc5\xa1 Mikeln\n_START_SECTION_\n\xc5\xbdivljenje\n_START_PARAGRAPH_\nDramatik in pripovednik, s krstnim imenom Alojz (bil je vnuk glasbenika in politika Alojzija Mihel\xc4\x8di\xc4\x8da), si je literarno ime Milo\xc5\xa1 nadel ob prvih objavah v \xc5\xa0tudentskem listu leta 1949. Osnovno \xc5\xa1olo ter 1. letnik gimnazije je do leta 1947 obiskoval v Celju, nato pa v Ljubljani, kjer je leta 1949 tudi maturiral. Leta 1949 se je vpisal na je primerjalno knji\xc5\xbeevnost na Filozofski fakulteti, leta 1952 pa na re\xc5\xbeijo na AGRFT. Voja\xc5\xa1ki rok je slu\xc5\xbeil 1957/58. _NEWLINE_Poro\xc4\x8den je bil z igralko Heleno Skebe (trije otroci: 1954, 1956, 1958).\n_START_SECTION_\nDelo\n_START_PARAGRAPH_\nMilo\xc5\xa1 Mikeln se je v uveljavil kot pisatelj, novinar, re\xc5\xbeiser in prevajalec. Leta 1955 je delal kot re\xc5\xbeiser v Pre\xc5\xa1ernovem gledali\xc5\xa1\xc4\x8du v Kranju, bil je odgovorni urednik Gorenjskega glasu (1958), urednik pri Ljubljanskem dnevniku (1956\xe2\x80\x931962), Delu ter Na\xc5\xa1ih razgledih. V letih 1965\xe2\x80\x931966 se je uveljavil kot samostojni knji\xc5\xbeevnik, nato je prevzel mesto direktorja Mestnega gledali\xc5\xa1\xc4\x8da v Ljubljani (1966\xe2\x80\x931970), med letoma 1970 in 1982 je delal kot direktor Cankarjeve zalo\xc5\xbebe, leta 1983 kot direktor \xc4\x8dasopisa Pavliha. Bil je tudi predsednik PEN Slovenije (1981-87), na njegovo pobudo je bil pri PEN leta 1984 ustanovljen odbor pisateljev za mir (ki mu je 10 let tudi predsedoval). Nato je imel do upokojitve leta 1984 status samostojnega pisatelja._NEWLINE_Njegova dela so usmerjena predvsem v satiro in humor, opisuje \xc5\xbeivljenje v \xc4\x8dasu vojne, povojne \xc4\x8dase ter njegov pogled na takratno \xc5\xbeivljenje. Prizori\xc5\xa1\xc4\x8de njegovih del je pogosto Celje z okolico, od koder pisatelj tudi izhaja.'